Die volgende episode in die Bennie Griessel-dossier is hier! Ons held swig helaas weer voor sy nemesis, die drankduiwel. Miskien hierom dat kaptein Vaughn Cupido in bevel geplaas word van die ondersoek na die moord op Ernst Richter, en nie Bennie nie. Ernst Richter was die stigter van Alibi.co.za, die omstrede Suid-Afrikaanse webwerf wat mense wat die kat in die donker wil knyp, van alibi’s voorsien. ‘n Hoëprofielsaak, dus. Soos die ondersoek vorder en dit lyk asof Bennie sommer heeltemal aan die bottel oorgegee het, wil dit ál voel of hy ‘n mindere karakter in hierdie boek is. Tog kom mens met verligting agter hy het nie sy slag verloor nie; sy intuïsie lei hulle nog steeds na belangrike leidrade. En wanneer sy bydrae die deurslag gee in die ontknoping van die saak, weet ons: van Bennie het ons nog lank nie die laaste gehoor nie!
Hierdie is Koos se vyfde rubriekebundel en bevat skrywes wat deur die jare in verskeie tydskrifte en koerante verskyn het. Hy lug sy opinie oor ‘n wye verskeidenheid onderwerpe, dikwels met ‘n opgetrekte wenkbrou en sy “maar ek dink anders”-houding. Soos ons hom mos maar ken. Tog interessant hoe die verloop van jare selfs ‘n vrydenkende, individualistiese gees so ‘n bietjie temper.